钦定古今图书集成/明伦汇编/官常典/第617卷 > 王銮
## 钦定古今图书集成/明伦汇编/官常典/第617卷 > 王銮

按《明外史徐文溥传》：“銮字廷和，大庾人。正德三年进
士，授邵武知县，入为都水主事，出辖徐沛闸河。十一
年，织造中官史宣过其地，索挽夫于沛县，知县胡守
约，给其半。宣怒，自至县捕吏，銮助守约与抗。宣诬奏
于朝，逮系诏狱，以言官论救，输赎还职，守约为民。已，
分司南旺，又捕诛中官廖堂侄廖鹏之党。嘉靖初，迁”
武昌知府。镇守中官李景儒岁进鱼鲊多科率，銮疏
请罢之。帝为饬景儒。楚府征税，茶商重困。銮谓税当
归官，力与争。王诋为“毁辱亲王。”銮遂请终养，不待报
竟归。后吏部坐以擅离职守，夺官。